ไฟแนนซ์ทูเดย์
โดย...ใจฮิน
6 มี.ค. 2558

โดย...ใจฮิน
...ท่ามกลางข่าวเศรษฐกิจย่ำแย่ก็ยังมีข่าวดีให้ใจชื้นบ้าง ล่าสุด บริษัทจัดอันดับเครดิต ฟิทช์ เรทติ้งส์ คงอันดับเครดิตสากลสกุลเงินต่างประเทศระยะยาว (IDR) ของประเทศไทยที่ BBB+ และสกุลเงินในประเทศที่ระดับ A- โดยแนวโน้มอันดับเครดิตมีเสถียรภาพ
...การกระชับพื้นที่บริหารเศรษฐกิจของประเทศทำให้ สมหมาย ภาษี รมว.คลัง อาจจะต้องปรับตำแหน่งผู้บริหารรอบกลางปีเดือน เม.ย.นี้ อีกรอบ เพื่อให้การทำงานมีประสิทธิภาพมากขึ้น โดยเฉพาะการเก็บภาษีที่ขณะนี้มีบางกรมต่ำกว่าเป้า ทำให้ต้องมีการเพิ่มประสิทธิภาพเพื่อพลิกสถานการณ์ครั้งใหญ่
...ชัดเจนขึ้นมาระดับหนึ่งว่า การตั้งซูเปอร์โฮลดิ้งจะเข้ามาควบคุมดูแลรัฐวิสาหกิจที่อยู่ในตลาดหลักทรัพย์ และรัฐวิสาหกิจที่แปลงสภาพเป็นบริษัทจำกัดเท่านั้น ทำให้สำนักงานคณะกรรมการนโยบายรัฐวิสาหกิจ (สคร.) ที่มี กุลิศ สมบัติศิริ เป็นหัวเรือใหญ่ ยังมีภารกิจที่ต้องดูแลรัฐวิสาหกิจที่เหลือต่อไป ซึ่งเป็นงานใหญ่งานยากไม่แพ้ซูเปอร์โฮลดิ้ง
...การส่งคนของธนาคารแห่งประเทศไทย (ธปท.) เข้ามาบริหารเป็นประธานแบงก์รัฐทำให้มีการพัฒนาไปในทางที่ดีขึ้นอย่างเห็นได้ชัด ไม่ว่าจะเป็นกรณีของ สาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ฟื้นฟูแบงก์ที่หนี้เสียท่วมแบงก์ให้กลับมาเดินหน้าต่อได้ในช่วงเวลาไม่กี่เดือน
นอกจากนี้ ยังมีกรณีของ เกริก วณิกกุล ประธานกรรมการ ธนาคารอาคารสงเคราะห์ (ธอส.) ที่ตั้งใจทำงานให้แบงก์มีประสิทธิภาพดีขึ้น เมื่อไม่ได้ตามเป้าก็มีการรายงานถึงผู้ใหญ่ในรัฐบาลที่ส่งเข้ามาทำงานอย่างตรงไปตรงมาว่าเป็นอย่างไร พร้อมทั้งเสนอแนวทางแก้ไขที่ควรดำเนินการ ซึ่งข้อมูลอย่างนี้น่าจะเป็นประโยชน์กับแบงก์ ธอส. ถ้าไม่มีคนบางกลุ่มไปบิดเบือนเพื่อรักษาตำแหน่งและผลประโยชน์ของตัวเอง